作者：王安中
词牌/韵律：北山移文哨遍・哨遍

paragraphs: 世有达人，潇洒出尘，招隐青霄际。
终始追。
游览老山栖。
藐千金、轻脱如屣。
彼假容江皋，滥巾云岳，缨情好爵欺松桂。
观向释谈空，寻真讲道，巢由何足相拟。
待诏书来起便驺驰。
席次早焚烈芰荷衣。
敲朴喧喧，牒诉匆匆，抗颜自喜。
嗟明月高霞，石径幽绝谁回睇。
空怅猿惊处，凄凉孤鹤嘹唳。
任列壑争讥。
众蜂竦诮，林惭涧愧移星岁。
方浪枻神京，腾装魏阙，徘徊经过留憩。
致草堂灵怒蒋侯麾。
扃岫幌、驱烟勒新移。
忍丹崖碧岭重滓。
鸣湍声断深谷，逋客归何计。
信知一逐浮荣，便丧素守，身成俗士。
伯鸾家有孟光妻。
岂逡巡、眷恋名利。